Handlende i Kvickly Nørresundby fik torsdag aften en ubehagelig oplevelse. Over højtalerne fik de at vide, de skulle evakueres.

Der er opstået en kritisk situation, forlad venligst butikken. Sådan lød beskeden over højtalerne i Kvickly Nørresundby torsdag aften ved 18-tiden. Evakueringsalarmen er dog udløst ved en fejl. - Alt er i sin skønneste orden i butikken. Det var et uheld, der havde udløst alarmen, fortæller Jens Juul Nielsen, Informationsdirektør i Coop. Alarmen blev udløst på lageret. Her var en medarbejder kommet til at ramme en nødknap med en truck, da vedkommende var ved at flytte paller med vare rundt på lageret. Nødknappen er lavet til en hurtig evakurering i tilfælde af eksempelvis brand. Så et tryk på knappen udløser en højtaler i hele varehuset. - Først frygtede medarbejderne, at der var brand, men de fandt i løbet af ganske kort tid ud af, at det var en falsk alarm og fik afblæst evakueringen, derfor nåede butikken ikke at blive evakuret, siger Jens Juul Nielsen. TV2 Nord har været i kontakt med Kvickly i Nørresundby, men her har de ingen kommentare til hændelsen.